b'\n_START_ARTICLE_\nRamkhamhaengas\n_START_SECTION_\nJaunyst\xc4\x97s metai\n_START_PARAGRAPH_\nJo t\xc4\x97vas buvo princas Bangklanghao (Bang Klang Hao), kuris vald\xc4\x97 \xc5\xa1al\xc4\xaf pasivadin\xc4\x99s karaliumi \xc5\xa0rindraditijas, motina karalien\xc4\x97 Suang. Jis tur\xc4\x97jo du vyresnius brolius ir dvi seseris. Vyriausias brolis mir\xc4\x97 vaikyst\xc4\x97je, o antrasis, princas Banmuangas, paveld\xc4\x97jo sost\xc4\x85 po t\xc4\x97vo mirties. Brolis vald\xc4\x97 labai trumpai ir po mirties sost\xc4\x85 paveld\xc4\x97jo Ramkhamhaengas.\n_START_SECTION_\nVardo kilm\xc4\x97\n_START_PARAGRAPH_\nB\xc5\xabdamas 19 met\xc5\xb3, kartu su t\xc4\x97vu, jis dalyvavo u\xc5\xbeimant khmer\xc5\xb3 valdom\xc4\x85 Sukotaj\xc5\xb3, nuo kurio ir prasid\xc4\x97jo Sukotajaus karalyst\xc4\x97s nepriklausomyb\xc4\x97. U\xc5\xbe heroizm\xc4\x85 jam buvo suteiktas \xe2\x80\x9ePhra Ram Khamhaeng\xe2\x80\x9c vardas arba tiesiog \xe2\x80\x9eRama\xe2\x80\x9c (dr\xc4\x85sus). \xc5\xa0al\xc4\xaf valdant broliui, Ramkhamhaengui buvo patik\xc4\x97ta valdyti Si-Sat\xc4\x8danalaj\xc5\xb3.\n_START_SECTION_\nValdymo metai\n_START_PARAGRAPH_\nIstorikas Tri Amattayakun (taj. \xe0\xb8\x95\xe0\xb8\xa3\xe0\xb8\xb5 \xe0\xb8\xad\xe0\xb8\xa1\xe0\xb8\xb2\xe0\xb8\x95\xe0\xb8\xa2\xe0\xb8\x81\xe0\xb8\xb8\xe0\xb8\xa5) mano, kad Ramkhamhaengas buvo kar\xc5\xabnuotas 1279\xc2\xa0m., nes tais metais karalius Sukotajuje pasodino cukrin\xc4\x99 areng\xc4\x85 (Arenga pinnata). Tais laikais egzistavo tradicija\xc2\xa0\xe2\x80\x93 kar\xc5\xabnavimo dien\xc4\x85 pasodinti cukrin\xc4\x99 palm\xc4\x99, kas simbolizavo, kiek auk\xc5\xa1tas bus medis, toks s\xc4\x97kmingas bus valdymas._NEWLINE_Valdant Ramkhamhaengui karalyst\xc4\x97s klest\xc4\x97jo. U\xc5\xbekariaudama taj\xc5\xb3 armija, \xc5\xa1alies teritorij\xc4\x85 prapl\xc4\x97t\xc4\x97 nuo Lampango, Fr\xc4\x97 ir Nano \xc5\xa1iaur\xc4\x97je iki Nakonsitamarato pietuose, nuo Fitsanuloko ir Vientiano rytuose iki mon\xc5\xb3 miest\xc5\xb3\xe2\x80\x93valstybi\xc5\xb3 Mianmare. Be to jis gerai sugyveno su kaimynais: Lanos karalyste, miestais-valstyb\xc4\x97mis: \xc4\x8ciangmajumi ir Fajajo, kurio valdovo \xc5\xbemon\xc4\x85, pagal padavim\xc4\x85, jis suviliojo._NEWLINE_1282\xc2\xa0m. pas Ramkhamhaeng\xc4\x85 buvo atvykusi delegacija i\xc5\xa1 Mongol\xc5\xb3 imperijos ir pasira\xc5\xa1yta draugyst\xc4\x97s bei prekybos sutartis su Juan dinastija. Taip Ramkhamhaengas su\xc5\xbeinojo kaip gaminama keramika. Jo valdymo metais buvo sukurtas taju ra\xc5\xa1tas ir alfabetas (Lai Sue Thai), kuris r\xc4\x97m\xc4\x97si sanskritu, pali ir granta. Iki tol buvo naudojamas khmer\xc5\xb3 ra\xc5\xa1tas. Karalius nor\xc4\x97jo, kad taj\xc5\xb3 kalba ir tauta b\xc5\xabt\xc5\xb3 laisvi nuo monk\xc5\xb3 ir khmer\xc5\xb3 \xc4\xaftakos. Jis pakeit\xc4\x97 ir pritaik\xc4\x97 egzistavusius simbolius u\xc5\xbera\xc5\xa1yti taj\xc5\xb3 kalbai. \xc5\xa0is jo alfabetas yra beveik toks pat, koks dabar naudojamas Tailande.\n_START_SECTION_\nMirtis\n_START_PARAGRAPH_\nPagal kin\xc5\xb3 kronik\xc4\x85, Ramkhamhaengas mir\xc4\x97 1298\xc2\xa0m. ir sost\xc4\x85 paveld\xc4\x97jo jo s\xc5\xabnus, princas Lertajus. Kituose \xc5\xa1altinuose minima, kad jis 1314\xc2\xa0m. dar buvo gyvas ir pristat\xc4\x97 savo an\xc5\xabk\xc4\x85 Vareru (Wareru) su Pra\xc4\x8daosenatangmino (Prachao Sen Mttang Min) titulu, kaip vasal\xc4\x85, Pego karaliui. Princas Damrongas tvirtino, kad karalius mir\xc4\x97 1317\xc2\xa0m.'